Creepypasta 一覽

以下係出名嘅 creepypasta 一覽。

瘦削男 

瘦削男係恐怖意式麪嘅一部出名作品：瘦削男，又有叫瘦長人，係起源自 2009 年嘅一系列恐怖意式麪故仔；廿一世紀初嘅互聯網流傳住好多講瘦削男嘅短篇故仔，喺呢啲故仔入面，瘦削男著住黑色西裝，生得異常咁高咁瘦，好多時俾人以為佢係樖樹，而且塊面一片空白－佢個樣有少少似人但近睇明顯唔係人；而喺行為上，根據多數故仔嘅描述，瘦削男會喺樹林等嘅多種地方出現，會跟蹤佢嘅目標人物，跟蹤到咁上下，佢就會突然出現喺目標人物身後，事後俾瘦長人跟蹤嗰個人就會失蹤。

瘦削男有齊嗮恐怖意式麪嘅重要特徵，例如係佢從來唔講嘢又冇人知失咗蹤嘅人嘅下場，就引起讀者對未知嘅恐懼；而且因為描繪瘦削男嘅故仔通常個個作者都唔同，所以呢啲故仔對瘦削男嘅描述唔完全一致－更加顯得呢啲故仔似都市傳說。因為瘦削男咁有恐怖意式麫嘅特徵又咁俾人廣傳，所以佢成日俾人攞嚟做恐怖意式麪嘅代表角色。

Ben Drowned 

Ben Drowned源自 2010 年代初，故仔主角係個啱啱入大學嘅後生仔，有日佢喺度搵啲舊嘅 N64 遊戲玩，玩玩吓《薩爾達傳說：穆修拉嘅面具》嗰陣，發現隻遊戲出現啲古怪同令人不安嘅 bug，而且隨住情節發展，佢仲發現隻遊戲餅咭匣同一個叫阿賓嘅男仔有關；呢份作品俾人認為係早期恐怖意式麪嘅代表之一，確立咗好多恐怖意式麪成日用嘅橋段；Ben Drowned 好受歡迎，原作者到咗 2020 年代都仲有喺度寫相關作品。

紫苑鎮綜合症 

紫苑鎮綜合症：紫苑鎮係著名電子遊戲《寵物小精靈紅・綠》入面嘅一個虛構地方，出嗮名鬧鬼而且有令人不安嘅配樂；因為噉，電子遊戲玩家之間就出咗有關紫苑鎮綜合症嘅都市傳說－根據呢啲傳說，紫苑鎮嘅配樂包含一啲特殊頻率嘅聲波，輕則會令人頭痛，而且又有傳說話啲聲波係大人聽唔到嘅，細路先聽到，而且有好多細路喺玩過隻遊戲聽到紫苑鎮之後，仲精神失常自殺。上述呢啲傳說都係流嘅，但初頭有唔少人喺度為紫苑鎮綜合症作故仔，仲老作咗啲假嘅個案出嚟，令到「紫苑鎮綜合症」呢個諗頭喺電子遊戲玩家之間廣傳，仲引起咗人同佢作恐怖意式麪風格嘅短篇小說。

The Backrooms 

The Backrooms：源自 2019 年嘅 4chan 論壇；有關故仔講到人有陣時會突然俾神秘力量傳送去一笪叫「後房」嘅地方；後房係一笪奇異嘅空間，外形似各種現代建築物嘅內部，共通點係呢啲空間入面空寥寥乜人都冇，但又有跡象顯示有人喺度，主角無論喺後房入面點等點搵都搵唔到出口，亦唔會搵到任何嘅人類；除此之外，啲人寫同貼有關後房嘅故仔嗰陣，仲好興附加埋一啲描繪「空寥寥、但有跡象顯示有人喺裏面」嘅現代建築物嘅相。《The Backrooms》嘅相關故仔相當受歡迎，甚至仲吸引咗人為佢哋製作電子遊戲。
...呀噉。

Creepypasta
括吐露神話

攷

恐怖故仔